Hyd Internet 116 Views Sachin Tendulkar
Sachin Tendulkar
ముంబాయిః మాస్ట‌ర్ బ్లాస్ట‌ర్ స‌చిన్ టెండూల్క‌ర్ సరిగ్గా 28 ఏళ్ల క్రితం ఇదే రోజున (1989, నవంబర్‌ 15) టెస్టు అరంగేట్రం చేశాడు. తొలి మ్యాచ్‌లో చేసింది తక్కువ పరుగులే ఐనా ఆ తర్వాత అతను తిరగరాసిన రికార్డులు అన్నీ ఇన్నీ కావు. ‘ కెరీర్‌లో ఎన్నో ఆటుపోట్లు ఎదుర్కొన్న లిటిల్‌ మాస్టర్‌ పునరాగమనం చేసిన ప్రతిసారీ తన బ్యాటింగ్‌తో విమర్శకుల నోళ్లు మూయించాడు. సచిన్‌ తొలి మ్యాచ్‌ను చిరకాల శత్రువు పాకిస్థాన్‌తో దిగ్గజాల మధ్య ఆడటం విశేషం. ఈ సిరీస్‌ కోసం కృష్ణమాచారి శ్రీకాంత్‌ సారథ్యంలో టీమిండియా పాక్‌లో పర్యటించింది. తొలి టెస్టు కరాచీలో నవంబర్‌ 15న ప్రారంభమైంది. ఇదే మ్యాచ్‌లో చురకత్తుల్లాంటి బంతులు విసిరే వకార్‌ యూనిస్‌ అరంగేట్రం చేశాడు. తొలుత బ్యాటింగ్‌కు దిగిన పాక్‌ 409 పరుగులు చేసింది. ఆ జట్టు సారథి ఇమ్రాన్‌ఖాన్‌ (109 నాటౌట్‌) శతకంతో చెలరేగాడు. బదులుగా బ్యాటింగ్‌కు దిగిన భారత్‌ 262 పరుగులే చేసింది. 41 పరుగులకే 4 వికెట్లు నష్టపోయిన స్థితిలో సచిన్ క్రీజులోకి అడుగు పెట్టాడు. 24 బంతులాడి 15 పరుగులు చేశాడు. అందులో రెండు సొగసైన కవర్‌డ్రైవ్‌లు ఉన్నాయి. వకార్‌ యూనిస్‌ క్లీన్‌బౌల్డ్‌ చేయడంతో స‌చిన్ పెవిలియన్‌ చేరాడు. ఆ తర్వాత రవిశాస్త్రి (45), కపిల్‌దేవ్‌ (55), కిరణ్‌మోరె (58) పోరాడి జట్టును ఫాలోఆన్‌ గండం నుంచి గట్టెక్కించారు. పాక్‌ రెండో ఇన్నింగ్స్‌ను 305/5కు డిక్లేర్‌ చేసింది. రెండో ఇన్నింగ్స్‌లో సచిన్‌కు బ్యాటింగ్‌ ఇవ్వలేదు. సంజయ్‌ మంజ్రేకర్‌ (113), నవ్‌జ్యోత్‌ సింగ్‌ సిద్ధు (85) సాయంతో ఐదు సెషన్ల పాటు టీమిండియా ఆడటంతో మ్యాచ్‌ డ్రాగా ముగిసింది. రెండో ఇన్నింగ్స్‌లో భారత్‌ 303/3తో నిలిచింది. వేల పరుగులు చేసిన క్రికెట్‌ దేవుడి ప్రస్థానం అలా మొద‌లై 200 టెస్టులు 15,921 పరుగులు 51 శతకాలు 463 వన్డేలు 18,426 పరుగులు 49 శతకాలు ఇలా కొన‌సాగింది.